চলচ্চিত্র সংসদের সংখ্যা বাড়তে থাকায় আন্দোলনের নেতাকর্মীরা সংসদগুলোর কার্যক্রমকে সুসংবদ্ধ করা এবং বিভিন্ন দাবি-দাওয়া আদায়ের জন্য একটি ফেডারেশন গঠনের প্রয়োজনীয়তা অনুভব করেন। আমরা জানি যে, ১৯৭০ সালেই তৎকালীন পূর্ব পাকিস্তান পর্বেই এই ধরনের একটি ফেডারেটিভ বডি গঠনের কথা ভাবা হয়েছিল কিন্তু সম্ভবত দেশব্যাপী পশ্চিম পাকিস্তানি শাসকচক্রের বিরুদ্ধে গণজাগরণ শুরু হওয়ার কারণে ফেডারেশন গঠনের কোনো উদ্যোগ নেওয়া সম্ভব হয়নি। স্বাধীন বাংলাদেশের অভ্যুদয়ের কয়েক বছর পরেই ফেডারেশন গঠনের উদ্যোগ নেওয়া হয়। আহমেদ আমিনুল ইসলাম লিখেছেন, ‘১৯৭৩ সালে গঠিত হয় ফেডারেশন অব ফিল্ম সোসাইটিজ অব বাংলাদেশ। এর প্রথম সভাপতি নির্বাচিত হয়েছিলেন আলমগীর কবির। কিন্তু পরবর্তী দুই বছরের মধ্যেই নেতৃত্বের প্রশ্নে কর্মকর্তাদের মধ্যে দ্বিধাদ্বন্দ্ব ও তীব্র মতবিরোধের ফলে ১৯৭৫ সালের অক্টোবর মাসে উক্ত ফেডারেশন ভেঙে যথাক্রমে ফেডারেশন অব ফিল্ম সোসাইটিজ অব বাংলাদেশ ও বাংলাদেশ ফেডারেশন অব ফিল্ম সোসাইটিজ নামে দুটি স্বতন্ত্র সংগঠনের জন্ম হয়।’২৭ অর্জনের দিক থেকে দেখলে ফেডারেশন গঠন একটি বড় অর্জন ছিল কিন্তু এর ভাঙনের ফলে বস্ত্তত এদেশের চলচ্চিত্র সংস্কৃতি ক্ষতিগ্রস্ত হয়।